Հայկ Խաչատրյան (ազատամարտիկ)

Հայկ Գարիկի Խաչատրյան (11 հունիս, 1992 թ., գյուղ Շոշ, Ասկերանի շրջան, ԱՀ - 8 նոյեմբեր, 2020 թ., Ղուրուղչի հատված, Մարտունու շրջան, ԱՀ) Արցախյան երկրորդ պատերազմի ազատամարտիկ։

Կենսագրություն 
Հայկ Խաչատրյանը ծնվել է 1992 թվականին ԱՀ Ասկերանի շրջանի Շոշ գյուղում։

1998 թ. ընտանիքով տեղափոխվել են Ստեփանակերտ և 1999 թ. ընդունվել N10 միջնակարգ դպրոցը։

2013 թ. ընդունվել է Ստեփանակերտի Գրիգոր Նարեկացու անվան միջին մասնագիտական քոլեջի «Էկոնոմիկա, հաշվապահական հաշվառում և աուդիտ» և 2016 թ. ավարտել այն հաշվապահի որակավորմամբ։

2016 թ. ընդունվել է Գրիգոր Նարեկացու անվան համալսարանի «Տեսական տնտեսագիտություն» բաժին և այն ավարտելով 2019 թ., ստացել բակալավրի կոչում։

2020 թ. բարձրագույն կրթությունը շարունակել է նույն բաժնի մագիստրատուրայում։

Զինվորական ծառայություն 
2010 թ. մեկնել է պարտադիր զինվորական ծառայության ՊԲ N46492 զորամաս, եղել է ավագ սակրավոր։

2016 թ. Ապրիլյան պատերազմի օրերին կամավոր մեկնել է ճակատ և որպես հրաձիգ մասնակցել Մատաղիս-Թալիշ ուղղությամբ ընթացող մարտական գործողություններին։

2020 թ. Ադրբեջանի կողմից սանձազերծված Արցախյան 2-րդ պատերազմի օրերին մոբիլիզացվել է ՊԲ 99404 զորամաս և ցուցաբերած արիությունների համար հրամանատարության կողմից ստացել լեյտենանտի զինվորական կոչում։

Մասնակցել է Կոռնիձորի մարտերին, այնուհետև տեղափոխվել Մարտունու պաշտպանական դիրքեր, որտեղ մղված կատաղի մարտերում իր դասակի հետ միասին բազմաթիվ ռազմական հաջողություններ է գրանցել։ Ընադամենը մի քանի օրում խոցել են թշնամական 2 տանկ, 2 հրամանատարական դիտակետ, 4 պիկապ, 1 ուռալ, 1 զրահատեխնիկա, 30+ հոգանոց անձնակազմ։

2020 թ. նոյեմբերի 8-ին թշնամու ավիացիայի կողմից հրթիռակոծվել է լեյտենանտ Հայկ Խաչատրյանի հարակից դիրքը և հրամանատարն իր մարտական ընկերների հետ մեկնել է օգնության և հրթիռակոծության հերթական ալիքի զոհը դարձել։

Հայկ Գարիկի Խաչատրյանի աճյունը հողին է հանձնվել Հայաստանի Արարատի մարզ Նոյակերտ գյուղում։

Պարգևներ և շքանշաններ 
 2020 թվականի սեպտեմբերի 27-ին հակառակորդի սանձազերծած լայնածավալ ռազմական գործողությունների ընթացքում Արցախի Հանրապետության պետական սահմանը պաշտպանելիս ցուցաբերած բացառիկ քաջության ու արիության համար Արցախի Հանրապետության պաշտպանության բանակի N զորամասի զինծառայող, պահեստաորի լեյտենանտ Հայկ Գարիկի Խաչատրյանը հետմահու պարգևատրվել է «Մարտական խաչ» 1-ին աստիճանի շքանշանով։

Տես նաև 
 Արցախյան երկրորդ պատերազմ
 Արցախյան երկրորդ պատերազմի մարտական ծառայության մեդալակիրների ցանկ

Ծանոթագրություններ